कांग्रेसलाई सुधार्ने जिम्मेवारी वर्तमान नेतृत्वको हो : उपसभापति खड्का  
उपप्रधान तथा रक्षामन्त्री एवं कांग्रेस उपसभापति पूर्णबहादुर खड्काले पार्टीलाई सुधार गर्ने जिम्मेवारी वर्तमान नेतृत्वको रहेको बताएका छन् । 
काठमाडौँ — उपप्रधान तथा रक्षामन्त्री एवं कांग्रेस उपसभापति पूर्णबहादुर खड्काले पार्टीलाई सुधार गर्ने जिम्मेवारी वर्तमान नेतृत्वको रहेको बताएका छन् । कांग्रेस वाग्मती प्रदेश सम्मेलनलाई शनिबार सम्बोधन गर्दै उपसभापति खड्काले पार्टीलाई एकताबद्ध बनाएर लैजानुपर्ने पनि बताए । 'वाग्मती प्रदेश सम्मेलनले पार्टीलाई एकताबद्ध बनाएको छ । यहाँ आएका सुझावहरूबाट हामीलाई प्रेरणा मिलेको छ,' उनले भने, 'पार्टी नेतृत्वमा सुधारिएको व्यक्ति आएमा र हामीले आफैँमा सुधार ल्याएमा पार्टीमा पनि सुधार हुने हो । हाम्रो पार्टी भगवान्, बीपी र गणेशमान आएर सुधार गर्नुहुन्न, हामीले नै गर्ने हो ।'पार्टी सुधारका लागि जिम्मेवार पदमा रहेकाहरूले काम गर्नुपर्ने उपसभापति खड्काको भनाइ थियो । 'जिम्मेवारीमा भएकाहरूले बोलेरमात्रै हुँदैन । सबैलाई जोडेर संविधान बनाउन सक्ने पार्टीले आफ्नै पार्टी बनाउन नसक्ने भन्ने हुँदैन,' उनले भने । उपसभापति खड्काले गणतन्त्रले जनतालाई मालिक बनाएको स्मरण गराएका थिए । गणतन्त्रलाई हल्लाउने प्रयास भइरहेको बताउँदै उनले संविधानको रक्षा कांग्रेसले गर्ने बताएका थिए । 